นายกรัฐมนตรี ยืนยัน ไม่ใช้ยาสลบช่วยเหลือ ทีมหมูป่าอะคาเดมีออกจากถ้ำ
นายกรัฐมนตรี ยืนยัน ไม่ใช้ยาสลบช่วยเหลือ ทีมหมูป่าอะคาเดมีออกจากถ้ำ
 

พลเอก ประยุทธ์  จันทร์โอชา นายกรัฐมนตรี ชี้แจงถึงการช่วยเหลือทีมหมูป่าอะคาเดมีออกจากถ้ำว่า ไม่มีการใช้ยาสลบ ตามที่มีการส่งต่อข้อมูลในโซเชียลมีเดีย เพราะทุกคนจะต้องเข้าใจว่า การทำงานในทางการแพทย์ ที่จะทำไม่ให้เด็กมีอาการวิตก กังวล หวาดกลัว  หรืออาการ Panic จำเป็นต้องใช้ยาคลายเครียด ซึ่งเป็นยาที่หลายคนใช้อยู่ ซึ่งตามข้อเท็จจริงแล้ว หากมีการวางยาสลบ ไม่สามารถที่จะนำเด็กออกมาได้   และยืนยันว่าการช่วยเหลือนั้น เด็กมีสติสัมปชัญญะครบถ้วน
 

ทั้งนี้เมื่อคืนที่ผ่านมา ตนเองก็ได้เข้าเยี่ยมทั้ง 8 คน ซึ่ง 4 คนแรก สามารถเข้าพบได้ ขณะที่อีก 4 คน ยังอยู่ในขั้นตอนการดูแลของแพทย์ ซึ่งเด็กทุกคนยกมือทักทายและรับปากกับนายกรัฐมนตรีว่าจะเป็นคนดี และเป็นนักฟุตบอลทีมชาติให้ได้   ขณะที่ผู้ปกครองต่างดีใจ  ดังนั้นในวันนี้ต้องให้กำลังใจทุกคน อย่าจับผิดว่าใครดีไม่ดีเก่ง หรือไม่เก่ง แต่ควรเตรียมความพร้อมรับมือกับสถานการณ์ต่างๆ ในอนาคตดีกว่า